The Specials-trommeslager er død
John Bradbury ble bare 62 år gammel. Det melder bandet hans, The Specials, på Twitter tirsdag ettermiddag. Familien opplyser at han døde mandag. I skrivende stund foreligger ingen informasjon om årsaken til dødsfallet. Bradbury var med i originalbesetningen i The Specials, som ble en av de største og viktigste gruppene fra Storbritannia ved overgangen fra sytti- til åttitallet. It is with deep regret that we say goodbye to our great friend, the world's greatest drummer, our beloved Brad. RIP https://t.co/yYBFyQmuLy — thespecials (@thespecials)29.12.15, 03:45 Deres ska- og reggaerytmer traff datidens new wave-landskap med stor tyngde. Bandets medlemmer var av forskjellig hudfarge, noe som vakte oppsikt den gang. The Specials tilhørte det toneangivende plateselskapet 2 Tone. Fikk du med deg? Norsk countryartist er død The Specials' selvtitulerte debutalbum fra 1979 regnes som en av punkperiodens store klassikere. – The Specials var et av nøkkelbandene da energien fra den første punkeksplosjonen ble kanalisert inn – eller kanskje heller ut – i noe musikalsk sett mer komplekst og mangefasettert, sier VGs musikkanmelder Morten Ståle Nilsen. – De var nominelt et skaband, men definitivt også en av de aller viktigste brikkene i det man gjerne kaller new wave eller postpunk. I 1981 traff The Specials tidsånden perfekt med singelen «Ghost Town», som gikk til førsteplass i et Storbritannia preget av arbeidsledighet og opptøyer. Låten tilbrakte åtte uker på VG-lista. I 1984 var The Specials historie. Bandleder Jerry Dammers hadde i stedet startet gruppen The Special AKA, hvor Bradbury var med. De ga ut singelen mange vil huske Bradbury best for: «Free Nelson Mandela». Den ble gjenutgitt i 1988, og regnes av mange som en medvirkende årsak til at det sørafrikanske apartheidregimets mest kjente politiske fange til slutt ble satt fri i 1990. Bruce Springsteen åpnet i 2014 sin første konsert i Sør-Afrika noensinne med en versjon av «Free Nelson Mandela». I 2010 spilte et gjenforent The Specials på Øyafestivalen i Oslo, til gode anmeldelser, blant annet fra Aftenposten og NRK. A bad day for good music. First we lose Lemmy, now news that Brad from the Specials has passed away. RIP https://t.co/05ULhUjqS9 — Billy Bragg (@billybragg)29.12.15, 04:49
Spilte i legendarisk band – og på to av åttitallets største og viktigste hits.